Lesersbrief: New York vroue-optog verwarrendFoto: Women’s March/Twitter.com Dirk Scheepers skryf: Ek het Saterdag (21 Januarie) tot my misnoeë besef dat ek per ongeluk, in my soeke na ŉ koppie boeretroos, in die #womensmarch ingestrompel het. Dit was ŉ tamaai affêre. ’n See van pienk het my omsingel, so vêr as die oog kon sien was daar kwaai vroue in 5de Laan op met hier en daar ŉ mansmens wat saam toyi-toyi. Die plakkate wat trots omhoog gehou was, het my aangegryp. Dit was nie nodig om enigiemand te vra waaroor hulle protesteer nie want dit was helder en duidelik op hul plakkate uitgeblaker. Soos julle kon raai was Donald Trump die teiken van meeste van die slagspreuke en daar was geen afwesigheid aan kreatiwiteit nie. Van dié wat nie die gees van Shakespeare kon kanaliseer nie het eenvoudig net gehou by “F*** Trump”, ten spyte van die groot hoeveelheid jong kinders in die omtrek. Daar was ook ŉ paar nie-so-subtiele verwysings na Donald Trump se vergrype met verwysing na vroue se geslagsdele. Oral was daar glimlagte, ŉ gevoel van solidariteit en susterskap. Dit was ŉ allemintige fees en ŉ vreedsame uitdrukking van demokrasie. Maar toe bespeur ek iets wat nie lekker sin maak nie. Daar was tegelyk plakkate ter ondersteuning van feminisme en die ontneming van stemreg vir wit mans. Daar was een ten gunste van gelykheid maar ook hoër inkomstebelasting vir mans. Teen misogenie maar ook teen Donald Trump se ondersteuners. Ek kon nie verstaan nie. Daar moes tog ŉ paar vroue vir Trump gestem het anders sou hy mos nie kon wen nie, of hoe? Ek wou hierdie vraag aan die verbygangers vra, maar iets het my vertel dit sou nie goed afgaan nie. Hoewel elke tweede T-hemp wat by my verbygestroom het “liefde oor haat” verkondig het, kon ek nie help om te wonder hoeveel liefde ŉ Trump-ondersteuner hier sou ontvang nie. Wat is daardie sêding oor beoefen wat jy preek? Ek het op ŉ murasie geklouter en die hele spektakel dopgehou toe nog iets my byval. Ek het onlangs ŉ YouTube-video gesien oor “FGM”, die verminking van vroue se geslagdele, in veral Moslem-gemeenskappe. Dit was verskriklik. En toe onthou ek ook die berig wat ek gelees het oor jong meisies wat in die huwelik gedwing word, ek dink dit was in die New York Times. Of die HBO-dokumentêr wat ek gesien het oor ‘ere-moorde” van baie jong vroue wat hulle familie “oneer” gebring het deur met ŉ man te slaap voor die huwelik. Ek het onthou hoe warm onder die kraag daardie goed my gemaak het. Daarteen sou ek saam protesteer. Maar tog kon ek nie een (en ek het lank bly soek) plakkaat sien wat hierdie kwessies aanraak nie. Miskien is my morele kompas foutief. Of miskien is Donald Trump se klein grypende hande die grootste bedreiging vir vroue. Ek weet nie, al wat ek geweet het daardie sonnige Saterdag is dat ek skoon vergeet het van my koffie.